Էնչիլադա

Էնչիլադա (իսպ. enchilada, բառացի «համեմված չիլի սոուսով», «կծու», կապված սոուսի գույնի հետ՝«վառ կարմիր»), մեքսիկական խոհանոցի ավանդական ուտեստ։ Էնչիլադան իրենից ներկայացնում է եգիպտացորենի ալյուրից պատրաստված բարակ տորտիլյա, որի մեջ փաթաթված է միջուկը։ Միջուկը ամենից հաճախ մսային է (հիմնականում հավի մսից), բայց կարող է կազմված լինել նաև ձվից և բանջարեղենից։ Փաթաթված էնչիլադաները տապակում են թավայի մեջ կամ թխում են վառարանում սոուսի մեջ (և երբեմն պանրի մեջ)։ Երբեմն էնիչիլադաները թաթախում են մոլե սոուսի մեջ, որը պատրաստված է չիլիից և կակաոից։

Ուտեստի հայտնի տարատեսակ է էնտոմատադան (չիլի սոուսի փոխարեն տոմատի մածուկ է)։

Դասական մեքսիկական էնչիլադան, ըստ Real Academia Española-ի սահմանման, իր մեջ ներառում է այնպիսի բաղադրիչներ, ինչպիսիք են՝ եգիպտացորենի տորտիլյա, մսային միջուկ ու լոլիկի և չիլիի սոուսային հավելում։ Գործնականում չիլիի սոուսը կարող է լինել տարբեր տեսակի՝ մոլե, կծու սալսա և նաև պանրային հիմքով սոուս (օրինակ՝ չիլի կոն կեսո)։ Ուտեստի բաղադրության մեջ կարող են մտնել նաև լոբի, կարտոֆիլ, բանջարեղեն և այլ բաղադրիչներ։

Գոյություն ունի ուտեստի բուսակերների համար նախատեսված տարատեսակը։ Դրանք հատկապես տարածված են Նյու Մեքսիկոյում, որտեղ էնչիլադան հաճախ պատրաստում են՝ միջուկն ավելացնելով ոչ թե փաթաթված տորտիլյաների մեջ, այլ դրանց մի քանի շերտերում (լազանյայի նման)։

Տես նաև 
 Բուրիտո
 Տակո

Ծանոթագրություններ 

Մեքսիկական խոհանոց
Մսով ուտեստներ
Կարտոֆիլով ուտեստներ
Իսպաներեն բառեր և արտահայտություններ